**Biennalen i Venezia høsten 2012. Den nordiske paviljongen.**

Utstillingen i den nordiske paviljongen i Venezia på arkitekturbiennalen i 2010 førte til store diskusjoner i det norske arkitekturmiljøet. Utstillingen var kuratert av det svenske arkitekturmuseet. Finlands arkitekturmuseum, Arkitekturmuseet i Stockholm og Nasjonalmuseet – Arkitektur har hatt et samarbeid om utstillingene i den nordiske paviljongen.

Nasjonalmuseet er nå bekymret for utstillingen i den nordiske paviljongen ved årets Veneziabiennale, som åpner 29.august. Vår bekymring dreier seg om utstillingens kvalitet på bakgrunn av den finansielle situasjonen og framdriften for årets utstilling. Finlands arkitekturmuseum, som i år har det kuratoriske ansvaret og prosjektlederansvaret, er sent ute med konseptutvikling og med henvendelser til norske deltagere. Det finansielle grunnlaget er ikke klarlagt. Det synes for oss som om Finlands arkitekturmuseum og Arkitekturmuseet i Stockholm ikke har de samme ambisjoner for deltakelse ved biennalen som Nasjonalmuseet , og ikke foretar de nødvendige prioriteringene.

Utstillingen i 2010, i regi av Arkitekturmuseet i Stockholm, var kritikkverdig. Som ny avdelingsdirektør ved Nasjonalmuseet – Arkitektur tok jeg umiddelbart initiativ til å endre samarbeidsform, som viste seg å være basert på muntlig tillit museene imellom, uten noen form for avtaleregulering.

I 2011 fikk jeg forhandlet fram en avtale som tydeliggjør roller og ansvar de tre museene i mellom. Denne avtalen var det enighet om. Tidligere praksis var at prosjektlederansvaret ambulerte, men at hvert land valgte nasjonale deltagere . Den nye avtalen klarlegger at både prosjektlederansvar og det fulle og hele kuratoriske ansvaret tillegges en av partene. De to andre museene skal fungere som rådgivere og bidra med et bestemt beløp, slik at det ansvarlige museet har et grunnlag for å søke fullfinansiering for utstillingsprosjektet (blant annet fra Nordisk kulturfond). Det er også enighet om at Finlands arkitekturmuseum har ansvaret i 2012 og at Nasjonalmuseet får det samme prosjektansvaret og det kuratoriske og finansielle ansvaret i 2014.

Nasjonalmuseet tar situasjonen for årets nordiske bidrag alvorlig og har orientert Utenriksdepartementet, som støtter den nordiske utstillingen økonomisk, om saken. Vi gjør selvfølgelig alt vi kan for at utstillingen blir optimal innenfor de rammene som det finske arkitekturmuseet arbeider innenfor. Nasjonalmuseet vil arrangere en norsk fagdag i paviljongen, som vil presentere norsk arkitektur for et viktig internasjonalt publikum. Her vil blant annet kuratoren og konseptet for Oslo Arkitekturtriennale høsten 2013 bli internasjonalt lansert.

Årets situasjon fører til at samarbeidet mellom Finlands arkitekturmuseum, Arkitekturmuseet i Stockholm og Nasjonalmuseet - arkitektur må til ny vurdering. Før Nasjonalmuseet tar ansvaret for utstillingen i 2014, vil vi vurdere andre løsninger, blant annet modellen det nordiske kunstfeltet har iverksatt, der hver av samarbeidspartnerne alene disponerer paviljongen hver tredje biennale, det vil si hvert sjette år. Dette forutsetter trolig at norsk arkitektur blir vist i andre fora og ved hjelp av andre formater i år uten norsk paviljongansvar.

Nina Berre, avdelingsdirektør arkitektur, Nasjonalmuseet.